Anne Grete Holmsgaard (SF), 2011-01-25:
I det regnestykke, som Finansministeriet har lavet, er det jo ret interessant, at langt det meste af det er tab af afgifter, når man bevæger sig fra sorte brændsler, som der er afgift på, over til grønne brændsler, som der ikke er afgift på.
Det er altså et fælles problem.
Så medmindre man i Venstre har opgivet strategien om at gå fra sort til grøn energi, kommer man til at have fuldstændig det samme problem.
Det er et fælles problem.
Hvordan vil Venstre løse det?
Jeg vil sige, at det egentlig kunne være interessant, hvis man kunne afspille debatten fra maj sidste år sideløbende med den her.
Da havde vi en debat, hvor klima- og energiministeren flere gange sagde: Bare vent, til Klimakommissionen kommer med sin rapport den 28. september; så kommer der svar, men vi vil gerne have et oplyst grundlag at give svarene på.
Vi var utålmodige dengang, men o.k., så ventede vi til den 28. september 2010 – og fik en lang næse.
Og det gjorde alle, der utålmodigt går og venter på, at der bliver klare mål og langsigtede rammer i danske energipolitik, så man rent faktisk kan investere i vind, i biogas, i biomasse og i energibesparelser.
Nu kan jeg så høre på klima- og energiministeren, at retorikken bliver blødere og blødere: Ja, målene i 2020 skal flugte på en fleksibel måde. Hør nu her: Landets statsminister har sagt, at vi skal være kommet af med de fossile brændsler i 2050.
Det er der fire årtier til.
Vi bruger 80 pct. fossile brændsler i dag.
Hvis man hakker det over i fire lige store stykker, et stykke til hvert årti, betyder det, at vi skal af med 20 procentpoint i det første årti.
Det kan vi måske ikke helt nå, fordi vi allerede er inde i 2011, men at sige, at man ikke vil tage den del af opgaven, er sådan set at sige, at det må dem, der kommer efter 2020, tage sig af.
Det synes vi simpelt hen ikke er ansvarligt.
Der vil de jo ikke stå, hvis der ikke bliver skabt en efterspørgsel efter teknologierne gennem et stærkt hjemmemarked.
Det er heller ikke ansvarligt i forhold til forsyningssikkerheden, altså det at blive uafhængig af importerede brændsler, som bliver dyre, og hvor man meget er overladt til, at nogle andre sætter priserne, som svinger stærkt.
Og det er da heller ikke ansvarligt, i forhold til at regeringen selv siger, at EU skal hæve sine klimaambitioner, at vi skal gå op til at sige, at CO2-udledningen skal reduceres med 30 pct. inden 2020.
Så må man da have en dansk politik, der afspejler det.
Jeg synes simpelt hen ikke, det er rimeligt.
Men jeg vil godt spørge meget, meget konkret: Har regeringen tænkt sig at sætte et mål for energibesparelser for 2020, som er væsentlig højere end den 4-procents-besparelse, som jo er taget hjem, og som var regeringens eget mål?
Har regeringen tænkt sig at sætte et mål for vedvarende energi, som er væsentlig højere end det, man er forpligtet af i EU?
Har man tænkt sig at sætte et mål eller et vejledende mål for udbygningen af vindkraft, for biogas, for biomasse?
Eller har man tænkt sig at aflyse det mål, man har for biogas?
Eller hvad skal der ske?
Har man tænkt sig at melde ud til kommunerne, så de ved, hvad de skal planlægge efter, hvor mange pladser de skal finde til biogasanlæg og til vind?
Eller vil man endnu en gang ligesom prøve at få gjort så lidt som muligt?
Jeg synes, det er stærkt utilfredsstillende.
Selvfølgelig skal der være en finansiering, det kan man da ikke blive uenige om.
Det har vi også sagt klart i det udspil, vi har lagt frem fra oppositionens side, og som vi lagde frem for knap et år siden.
Vi mener, den vedvarende energi stort set skal finansieres, som den finansieres i dag.
Det er jo klart nok.
Selvfølgelig skal den det.
Men jeg kan ikke finde ud af, om regeringen i virkeligheden har det sådan, at der ikke må bruges en krone mere på det her.
Det synes jeg er besynderligt, for selv hvis man skulle have sort energi, skulle der bruges penge på det.
Jeg kan se, at min tid næsten er løbet ud i den her del, så jeg vil, inden jeg går ned heroppefra, godt læse et forslag til vedtagelse op på vegne af Socialdemokraterne, Det Radikale Venstre, Enhedslisten og SF, og det angiver meget godt linjen i, hvad vi mener der skal til:
Forslag til vedtagelse
Herved vil der skabes nye job, innovation og et stærkt grundlag for danske virksomheder på de ekspanderende verdensmarkeder for klimavenlige energiløsninger, - et samlet VE-mål på minimum 35 pct. i 2020, så opgaven med at nå 100 pct. VE i 2050 ikke skubbes til senere årtier – og et delmål om, at 50 pct. af det nuværende elforbrug dækkes af vind i 2020 på baggrund af, at vind er Danmarks største VE-kilde, og - forslag til finansiering og virkemidler, der er tilstrækkeligt stærke til at målene nås.«